বটতলা কাঁচা বাজারের শাক-সবজি বিক্রেতা হানিফ উদ্দিন, শওকত, ফকির মিয়াসহ অনেকেই টিনিউজকে জানান, টাঙ্গাইল জেলা শহরের আশ-পাশের এলাকায় প্রচুর শাক-সবজি উৎপাদন হয়। কৃষকরা উৎপাদিত শাক-সবজি পার্ক বাজারে এনে পাইকারি বিক্রি করেন। সেখান থেকে কিনে এনে শহরের ছোট ছোট বাজারগুলোতে সকাল-বিকাল বিক্রি করা হয়। গত কয়েকদিনের বৃষ্টি ও নিচু জমিতে বর্ষার পানি ঢুকে পড়ায় শাক-সবজি আবাদ প্রায় নষ্ট হয়ে গেছে। ফলে, বাজারে আমদানি কম হওয়ায় বাজার দর কিছুটা বেড়েছে। তারা মনে করেন, এই দাম বৃদ্ধিটা সাময়িক বৃষ্টি থেমে গেলে খুব তারাতারিই দাম কমে স্বাভাবিক হবে।